Diari Oficial de la Generalitat Valenciana


Sumari del DOGV 6354, del 14-09-2010 (2010/9785)

RESOLUCIÓ de 6 setembre de 2010, de la Direcció General d'Avaluació, Innovació i Qualitat Educativa i de la Formació Professional, per la qual es regula el programa d'aplicació de bones pràctiques en centres educatius de la Comunitat Valenciana "Intel·ligència Emocional i Social en l'Acció Tutorial".
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6354

Data del DOGV
:   14-09-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9785


Data del document
:   06-09-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * alumnat
    * legislació
    * centre d'ensenyament
    * programa d'ensenyament
    * suport econòmic
    * retard escolar
    * personal docent

RESOLUCIÓ de 6 setembre de 2010, de la Direcció General d'Avaluació, Innovació i Qualitat Educativa i de la Formació Professional, per la qual es regula el programa d'aplicació de bones pràctiques en centres educatius de la Comunitat Valenciana "Intel·ligència Emocional i Social en l'Acció Tutorial". [2010/9785]
Des de nombrosos estudis i indicadors es detecta la necessitat millorar les taxes d'èxit escolar en l'educació bàsica. Això passa, entre altres factors, per dissenyar, experimentar i avaluar programes i estratègies d'actuació motivadores que milloren, entre altres factors, el clima de convivència de l'aula.
En efecte, en les distintes actuacions que es duen a terme des d'aquest òrgan directiu, es constata la correlació positiva existent entre un bon clima d'aula i el rendiment acadèmic dels alumnes, a més d'altres efectes positius sobre aspectes com ara la satisfacció del professorat, de les famílies i del propi alumnat.
Això justifica el desenrotllament de programes com aquest que perseguixen la millora del procés d'ensenyança i d'aprenentatge, a través del foment de la intel·ligència emocional i social, sobretot en l'acció tutorial. Al mateix temps aquest programa pretén a més promoure la investigació i innovació educativa com a principi de qualitat en l'atenció a l'alumnat, per a desenrotllar bones pràctiques que puguen ser difoses no sols entre els centres i el professorat participants sinó posteriorment a tot el professorat de la Comunitat.
El present programa experimental s'inscriu en el marc del conveni subscrit entre la Generalitat Valenciana i el Ministeri d'Educació, per al Desplegament de La Llei Orgànica, 2/2006, de 3 de maig, d'Educació, LOE.
Detectada una bona pràctica consistent en el foment de la intel·ligència emocional i social d'alumnat a través de l'acció tutorial que està obtenint bons resultats impulsat pel grup "Desenrotlla" que ja ha realitzat activitats de formació en el marc de la xarxa de centres de qualitat, procedix estudiar la seua viabilitat i aplicabilitat a l'àmbit de la Comunitat Valenciana, per la qual cosa, en virtut de les competències que li atribuïx el decret 118/2007, de 27 de juliol, del Consell, pel que s'aprova el reglament orgànic i funcional de la Conselleria d'Educació, i l'orde de 29 de febrer de 2008, de la Conselleria d'Educació, de desplegament del reglament orgànic i funcional del dit departament, aquesta Direcció General d'Avaluació, Innovació, Qualitat Educativa i de la Formació Professional, resol:
Primer. Objecte del programa
El present programa té com a objecte formar els docents i als centres participants en el foment de la intel·ligència emocional i social de l'alumnat a través de diverses tècniques i estratègies que es desenrotllaran sobretot a través de l'acció tutorial, alhora que es proposa estudiar l'extrapolació de la referida bona pràctica a altres centres i contextos.
Tot això amb l'objectiu últim de minorar el fracàs escolar i millorar les taxes d'èxit en els centres que participen en el programa.
Segon. Descripció del programa i fases
1. El programa consistix en la formació per part del professorat participant en el foment de la intel·ligència emocional i social en l'alumnat a través de l'acció tutorial des d'un enfocament metodològic que fomenta l'autoconeixement, l'autoestima, l'empatia i altres variables que correlacionen amb l'establiment en l'aula i en el centre d'adequats climes de convivència afavoridors de l'èxit escolar de tot l'alumnat.
2. Fases. El present programa es desenrotllarà en les fases següents:
1a. Formació del professorat participant a través d'un curs de 30 hores de duració que es realitzarà en el període setembre-desembre del 2010. El dit curs contindrà entre altres els continguts següents:
- Intel·ligència emocional i social.
- Conceptes relacionats amb la intel·ligència emocional i social.
- Tècniques i estratègies per al desenrotllament de l'autoconeixement, l'autoestima i l'empatia.
- Clima de convivència i rendiment acadèmic.
- Materials que afavorixen la intel·ligència emocional i social.
- El docent emocionalment intel·ligentment i socialment competent.
- Estratègies d'actuació en l'aula.
- El paper de la família en el foment del xiquet intel·ligent emocionalment i socialment.
2a. Ús i aplicació dels continguts adquirits en el curs amb l'alumnat del segon cicle d'Educació Primària durant almenys el segon quadrimestre del curs 2010-2011. En aquesta fase el professorat participant comptarà amb l'assessorament i assistència en el seu lloc de treball per part de l'equip coordinador del programa.
3a. Avaluació de l'experiència i del seu impacte educatiu, durant els mesos de maig i juny del 2011.
Tercer. Participants
1. En el present programa participaran un mínim de cinc centres d'Educació Primària, els directors dels quals hauran de presentar la seua instància de sol·licitud segons el model que s'arreplega en l'annex I d'aquesta resolució, abans del dia 30 de setembre del 2010. Amb la finalitat d'agilitzar el procediment de selecció remetran també i en el mateix termini, una còpia de l'esmentada sol·licitud al núm. de fax: 96 197 00 20.
2. Als docents i als directors participants en aquest projecte d'investigació se'ls certificaran 60 hores de formació (segons les Ordes de 9 i 10 de juny de 1994) i se'ls proporcionarà els materials i recursos necessaris per al seu desenrotllament.
Quart. Finançament
El finançament de la primera fase del present programa anirà a càrrec de l'aplicació pressupostària 63.23.053M.386 corresponent a l'aportació del Ministeri d'Educació, i de l'aplicació pressupostària 96.14.04.532.39.6 corresponent als pressupostos de la Generalitat per a l'any 2010, per un import global màxim de 30.000 euros i per a sufragar despeses que es deriven de l'aplicació d'aquest projecte.
Cinqué. Selecció, seguiment i avaluació
1. A fi de realitzar la selecció dels centres participants en aquest programa i de realitzar el seguiment i l'avaluació del mateix es constituirà una comissió de selecció, seguiment i avaluació.
2. La referida comissió estarà integrada per:
El cap de l'Àrea d'Avaluació, Innovació i Qualitat Educativa.
El cap del Servici d'Innovació i Qualitat Educativa.
El cap de la Secció d'Orientació.
L'inspector o inspectora coordinador/a del pla PREVI en la Comunitat Valenciana.
Un tècnic del Servici d'Innovació i Qualitat Educativa que farà de secretari/a de la Comissió.
3. Els criteris que l'esmentada comissió tindrà en compte per a la selecció dels centres i professors participants seran els següents:
- Pertinença a la Xarxa de Centres de Qualitat i Avaluació segons allò que s'ha determinat en a l'Orde de 22 de març de 2005 de la Conselleria de Cultura, Educació i Esport (DOCV del 15 04 2005), fins a 20 punts.
- Estabilitat del professorat del centre que participarà en aquest programa, fins a 10 punts.
- La formació prèvia i la participació d'aquest professorat en plans i programes experimentals relacionats amb la innovació i investigació educatives, segons el Registre d'activitats de formació del professorat de la Direcció General de Personal, fins a 10 punts.
- L'experiència prèvia del centre en plans i programes experimentals i d'innovació, i especialment en temes relacionats amb la intel·ligència emocional i el pla PREVI, segons el Registre d'activitats de formació del professorat de la Direcció General de Personal i la informació arreplegada per part de l'administració Educativa en el seu conjunt, fins a 10 punts.
- Altres derivats de la seua condició de programa experimental (distribució territorial, oferta educativa, núm. d'unitats i alumnes, titularitat, etc.), fins a 10 punts.
4. La comissió de selecció, seguiment i avaluació elaborarà un informe d'avaluació final del programa que inclourà en tot cas una valoració general del mateix, propostes de millora i grau d'aplicabilitat a l'àmbit de la Comunitat Valenciana de la referida Bona Pràctica.
5. El dit informe s'elevarà a la Direcció General d'Avaluació, Innovació i Qualitat Educativa i de la Formació Professional.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.1992), i 10, 14 i 46 de la Llei Reguladora de la Jurisdicció contenciosa administrativa (BOE núm. 167, de 14.07.1998), la present resolució, que posa fi a la via administrativa, podrà ser recorreguda potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà a la seua firma i publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua firma i publicació.
València, 6 de setembre de 2010.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.